### Beslutningstema

Teknik- og Miljøudvalget skal tage stilling til en eventuel ny retning ved genopstart af arbejdet med revision af vandløbsregulativerne.

### Historik

[adresse] arbejde med at revidere vandløbsregulativerne har været sat i stå på grund af en Klagenævnsafgørelse, og senere på grund af manglende ressourcer (hænder).

### Sagsfremstilling

[adresse] arbejde med revision af vandløbsregulativerne omfatter gennemskrivning, opdatering og modernisering af regulativerne for vores ca. 1450 km offentlige vandløb. Det drejer sig om ca. 850 enkelt-regulativer. Arbejdet har også omfattet en introdiktion af 2 skånsomme grødeskæringer i alle de målsatte vandløb (ca. 310 km fordelt på ca. 102 regulativer), men det blev sat i stå på grund af en klagenævnsafgørelse i 2020. Klagenævnet krævede feltundersøgelser, der beviser at 2 grødeskæringer ikke er til hinder for målopfyldelsen i vandløbene. Forvaltningen har fået udført undersøgelser i 4 små testvandløb (ud af de 102), men arbejdet har ligget stille siden sommeren 2022.

Der er nu udsigt til nye ressourcer i Myndighed - Teknik & Miljø, og derfor kan arbejdet genoptages.

I det videre arbejde med regulativrevisionen ser forvaltningen nu 2 alternative retninger:

Alternativ 1

Vi arbejder videre med regulativrevisionen i den hidtidige retning, hvor vi forsøger at indføre 2 skånsomme grødeskæringer i de målsatte vandløb. Arbejdet indebærer et omfattende undersøgelsesarbejde, for at bevise, at 2 grødeskæringer ikke indebærer risiko for negativ påvirkning af miljøet i vandløbet.

Fordele:

* Der bliver arbejdet for at få 2 grødeskæringer i alle målsatte vandløb, så de afvandingsmæssige forhold bliver tilgodeset.

Ulemper:

* Vi skal gennemføre omfattende felt-undersøgelser i alle de målsatte vandløb, hvor der introduceres 2 grødeskæringer.
* Vi kender ikke omfanget af udgifterne til feltundersøgelserne pt.
* Det er tvivlsomt om undersøgelserne kan bevise, at 2 skæringer IKKE skader miljøet i vandløbet. (Som Klagenævnsafgørelsen handlede om)
* Hvis vi introducerer 2 grødeskæringer, er der stor risiko for, at afgørelsen bliver påklaget.
* Klagenævnet har målopfyldelse i vandløbene som prioriteret grundlag og vil formentlig underkende eventuelle påklagede afgørelser.
* En Klagenævnsafgørelse kan i værste fald betyde, at vi mister retten til de 2 grødeskæringer, som findes i dag i nogle vandløb - eller endnu værre - retten til grødeskæring i det hele taget i særlige vandløb.

Alternativ 2

Vi arbejder videre med regulativrevisionen, men opgiver den oprindelige ide om at indføre 2 grødeskæringer i alle målsatte vandløb. Istedet ny-formulerer vi bestemmelserne om vedligeholdelsen, så de bliver ensartede på tværs af de gamle kommuner og amtet. De nye formuleringer vil være en sammenskrivning af de nugældende bestemmelser og nuværende praksis, men med skånsom og tilpasset vedligeholdelse på restaurerede strækninger, blandt andet store stryg og genslyngede strækninger. De nye vedligeholdelses-formuleringer kan med fordel drøftes i den gamle arbejdsgruppe (landbruget og grønne interesseorganisationer), der løbende har bidraget til vores regulativarbejde. Det endelige forslag til nye vedligeholdelsesbestemmelser vil blive forelagt til Teknik- og Miljøudvalgets godkendelse.

Fordele:

* Vi skal ikke gennemføre omfattende feltundersøgelser.
* Vi regner med at kunne beskrive den fremtidige grødeskæring, så der ikke er stor risiko for, at afgørelserne bliver påklaget.
* Vi lægger op til at videreføre 2 grødeskæringer i de vandløb, der har 2 skæringer i dag.
* Arbejdet med regulativrevisionen kan fortsætte, så vi kan få vedtaget nye regulativer, der erstatter de gamle.

Ulemper:

* Vi opgiver at introducere 2 grødeskæringer i alle målsatte vandløb.

### Økonomi

Udgifter til det almindelige administrative arbejde er ens for de 2 alternativer, men alternativ 1 kræver omfattende feltundersøgelser, der skal tilkøbes. Med alternativ 2 skal der ikke afsættes midler til feltundersøgelser.

### Lovgrundlag

Vandløbsloven og bekendtgørelsen om regulativer for offentlige vandløb.

### Afdelingsleder indstiller,

at Teknik- og Miljøudvalget beslutter, at forvaltningen arbejder videre med alternativ 2,

at Teknik- og Miljøudvalget får forelagt forslag til de nye vedligeholdelsesbestemmelser.

### Beslutning

Indstillingen godkendt.